แรงซื้อกลับ “บลูชิพ” หนุน SET ปิดรีบาวด์ 25 จุด หวัง “รัสเซีย-ยูเครน” เจรจาจบสงคราม
แรงซื้อกลับ “บลูชิพ” หนุน SET ปิดรีบาวด์ 25 จุด ตอบรับความคาดหวังเจรจารัสเซีย-ยูเครนพรุ่งนี้สู่ข้อยุติ แนวโน้มพรุ่งนี้มีโอกาสขึ้นไปต่อ ทดสอบแนวต้าน 1,650-1,655 จุด ส่วนแนวรับที่ 1,640 จุด
9 มี.ค. 2565

โดยนักวิเคราะห์ กล่าวว่า ตลาดหุ้นวันนี้ปรับตัวเพิ่มขึ้นมาได้หลังจากลงลึกไปถึง 1,570-1,580 จุด กลุ่มที่ถูกเทขายไปก่อนหน้าหนี้มีแรงซื้อกลับเข้ามามาก อาทิ กลุ่มแบงก์ กลุ่มเกี่ยวข้องชิ้นส่วนอิเล็กทรอนิกส์ รวมถึงหุ้นขนาดใหญ่ เช่น AOT เป็นต้น
ทั้งนี้นักลงทุนมีความคาดหวังเชิงบวกต่อการเจราระหว่างรัสเซียและยูเครนระดับรัฐมนตรีต่างประเทศในวันพรุ่งนี้ หลังจากมีข่าวว่าประธานาธิบดียูเครนประกาศไม่ขอเป็นสมาชิก NATO และที่ผ่านมา NATO ไม่ได้เข้ามาช่วยเหลือยูเครน ทำให้มีความหวังผลการเจรจาจะนำไปสู่การหยุดยิง
นอกจากนั้น วันพรุ่งนี้ก็จะมีการประชุมธนาคารกลางยุโรป (ECB) ต้องติดตามว่า ECB จะอัดฉีดสภาพคล่องเข้าสู่ระบบหรือไม่หลังจากยุโรปได้รับผลกระทบค่อนข้างมากจากวิกฤตสงครามระหว่างรัสเซียและยูเครน
สำหรับแนวโน้มการลงทุนวันพรุ่งนี้จึงมองว่ามีโอกาสปรับตัวขึ้นต่อ โดยน่าจะสามารถขึ้นมาทดสอบบริเวณแนวต้าน 1,650-1,655 จุด และให้แนวรับไว้ที่ 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 7,112.59 ล้านบาท ปิดที่ 159.50 บาท เพิ่มขึ้น 3.50 บาท
PTTEP มูลค่าการซื้อขาย 6,734.34 ล้านบาท ปิดที่ 146.00 บาท ลดลง 6.50 บาท
BBL มูลค่าการซื้อขาย 3,560.16 ล้านบาท ปิดที่ 134.50 บาท เพิ่มขึ้น 2.50 บาท
AOT มูลค่าการซื้อขาย 3,200.22 ล้านบาท ปิดที่ 64.25 บาท เพิ่มขึ้น 1.50 บาท
PTT มูลค่าการซื้อขาย 3,143.74 ล้านบาท ปิดที่ 38.75 บาท เพิ่มขึ้น 0.50 บาท